গঙ্গাসাগরে যে কোনও দুর্ঘটনায় ৫ লক্ষ টাকার বিমা, মেলার আগে বড় ঘোষণা মুখ্যমন্ত্রীর

কলকাতা: গঙ্গাসাগর মেলাকে (Gangasagar Mela 2026) ঘিরে নিরাপত্তা ও পরিষেবা আরও জোরদার করতে বড় ঘোষণা করলেন মুখ্যমন্ত্রী মমতা বন্দ্যোপাধ্যায় (Mamata Banerjee)। তিনি জানান, গঙ্গাসাগর মেলায় আগত পুণ্যার্থী ও পর্যটকদের জন্য যে কোনও ধরনের দুর্ঘটনায় ৫ লক্ষ টাকা পর্যন্ত বিমা কভার দেওয়া হবে। মেলা চলাকালীন দুর্ঘটনায় কেউ আহত বা নিহত হলে এই বিমার আওতায় ক্ষতিপূরণ মিলবে।

মুখ্যমন্ত্রী জানান, প্রতি বছর লক্ষ লক্ষ পুণ্যার্থী গঙ্গাসাগর মেলায় অংশ নিতে আসেন। তাঁদের নিরাপত্তাই রাজ্য সরকারের সর্বোচ্চ অগ্রাধিকার। সেই কারণেই এবার আগেভাগেই স্বাস্থ্য, পরিবহণ, পানীয় জল ও নিরাপত্তা ব্যবস্থার পাশাপাশি বিমা সুবিধার কথা ঘোষণা করা হয়েছে। মুখ্যমন্ত্রীর কথায়, “গঙ্গাসাগরে আসা প্রত্যেক পুণ্যার্থীর জীবন আমাদের কাছে অমূল্য। কোনও অঘটন ঘটলে পরিবার যাতে আর্থিক দুশ্চিন্তায় না পড়ে, সে জন্যই এই বিমার ব্যবস্থা।”

আরও পড়ুন: পরিবর্তন সংকল্প যাত্রায় মেলেনি অনুমতি! আদালতের দ্বারস্থ বিজেপি

রাজ্য প্রশাসন সূত্রে জানা গিয়েছে, মেলা চলাকালীন দুর্ঘটনা, পদপিষ্ট হওয়া, যানবাহন সংক্রান্ত দুর্ঘটনা বা অন্য যে কোনও অনাকাঙ্ক্ষিত ঘটনার ক্ষেত্রেই এই বিমা প্রযোজ্য হবে। বিমার সুবিধা পেতে আলাদা করে কোনও প্রিমিয়াম দিতে হবে না। মেলায় অংশ নেওয়া সকলেই স্বয়ংক্রিয়ভাবে এই বিমার আওতায় থাকবেন।

মেলার প্রস্তুতি খতিয়ে দেখতে সাগরদ্বীপ সফরকালে মুখ্যমন্ত্রী প্রশাসনিক আধিকারিকদের নির্দেশ দেন, যাতে কোনওরকম গাফিলতি না থাকে। চিকিৎসার জন্য অস্থায়ী হাসপাতাল, অ্যাম্বুল্যান্স পরিষেবা, দমকল ও বিপর্যয় মোকাবিলা বাহিনী মোতায়েন রাখা হয়েছে। পাশাপাশি, ভিড় নিয়ন্ত্রণ ও নিরাপত্তার জন্য অতিরিক্ত পুলিশ বাহিনীও থাকবে। প্রশাসন আশাবাদী, এই বিমা ঘোষণার ফলে পুণ্যার্থীরা আরও নিশ্চিন্তে গঙ্গাসাগর মেলায় অংশ নিতে পারবেন।